ม.หอการค้า เผยดัชนีความเชื่อมั่นผู้บริโภคเดือนก.ย.อยู่ที่ 75.0
ม.หอการค้า เผยดัชนีความเชื่อมั่นผู้บริโภคเดือนก.ย.อยู่ที่ 75.0
5 ต.ค. 2560

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ในเดือน ก.ย.60 ดัชนีความเชื่อมั่นผู้บริโภคอยู่ที่ 75.0 จาก 74.5 ในเดือน ส.ค.60 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 62.5 จาก 62.4 ในเดือน ส.ค.60 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 69.8 จาก 69.7 และดัชนีความเชื่อมั่นเกี่ยวกับรายได้ในอนาคตอยู่ที่ 92.7 จาก 91.5
โดยมีปัจจัยหนุน ได้แก่ การส่งออกของไทยเดือน ส.ค.เพิ่มขึ้น 13.23% เป็นการขยายตัวสูงสุดในรอบ 55 เดือน ขณะที่การนำเข้าเพิ่มขึ้น 14.93% ส่งผลเกินดุลการค้า 2,090.19 ล้านดอลลาร์สหรัฐ เป็นผลให้ 8 เดือนแรกของปี 60 ส่งออกขยายตัว 8.87% นำเข้า 15.42% ส่งผลเกินดุลการค้ารวม 8,873.18 ล้านดอลลาร์สหรัฐ,
คณะกรรมการนโยบายการเงิน (กนง.) ปรับเพิ่มคาดการณ์อัตราการขยายตัวเศรษฐกิจไทยปี 60 โต 3.8% จากเดิมคาด 3.5% และปรับเพิ่มคาดการณ์ปี 61 เป็นเติบโต 3.8% จากเดิมคาด 3.7% เนื่องจากเศรษฐกิจไทยมีแนวโน้มขยายตัวชัดเจนขึ้นจากการส่งออกสินค้าและบริหารที่ปรับดีขึ้น, คณะกรรมการนโยบายการเงิน (กนง.) มีมติเป็นเอกฉันท์คงอัตราดอกเบี้ยนโยบายไว้ที่ 1.50%, ดัชนี SET เดือนก.ย.ปรับตัวสูงขึ้น มาอยู่ในระดับเกิน 1,600 จุด เป็นเดือนที่ 2 ติดต่อกัน, เงินบาทปรับตัวแข็งค่าเล็กน้อย เป็นการสะท้อนว่ามีเงินทุนจากต่างประเทศไหลเข้า และจากความคลายกังวลเกี่ยวกับสถานการณ์การเมืองในประเทศ
ขณะที่ปัจจัยลบ ได้แก่ ระดับราคาน้ำมันขายปลีกในประเทศปรับตัวเพิ่มขึ้น, สถานการณ์น้ำท่วมที่เกิดขึ้นในหลายพื้นที่ โดยเฉพาะภาคตะวันออกเฉียงเหนือ ภาคเหนือ และ ภาคใต้ส่งผลกระทบในเชิงลบต่อเศรษฐกิจในพื้นที่, ราคาพืชผลทางการเกษตรส่วนใหญ่ยังทรงตัวอยู่ในระดับต่ำ ทำให้กำลังซื้อทั่วไปในหลายจังหวัดทั่วประเทศขยายตัวในระดับต่ำและไม่คล่องตัว,
ผู้บริโภคกังวลเกี่ยวกับปัญหาค่าครองชีพและราคาสินค้าที่ยังทรงตัวในระดับสูง รวมถึงผู้บริโภคยังรู้สึกว่ารายได้ในปัจจุบันไม่สอดคล้องกับค่าครองชีพที่ปรับสูงขึ้น และ ความกังวลเกี่ยวกับความไม่แน่นอนของการฟื้นตัวของเศรษฐกิจโลก รวมถึงการดำเนินนโยบายทางเศรษฐกิจของนายโดนัลด์ ทรัมป์ และปัญหาทางการเมืองระหว่างประเทศ โดยเฉพาะปัญหาคาบสมุทรเกาหลี ที่อาจส่งผลกระทบเชิงลบต่อการส่งออกและเศรษฐกิจไทยในอนาคต
ทั้งนี้ การปรับเพิ่มขึ้นต่อเนื่องเป็นเดือนที่ 2 ของดัชนีความเชื่อมั่นผู้บริโภคโดยรวม จะส่งผลให้ผู้บริโภคเริ่มกลับมามีความมั่นใจในการบริโภคสินค้าและบริการมากขึ้นในช่วงไตรมาส 4 ของปีนี้ ซึ่งน่าจะมีส่วนสำคัญที่ทำให้เศรษฐกิจไทยฟื้นตัวเด่นชัดขึ้นในไตรมาส 4 และเป็นปัจจัยหนุนให้เศรษฐกิจขยายตัวได้ในระดับ 3.7-4.0% ในปี 60 โดยจะมีการปรับประมาณการ GDP ใหม่ในสัปดาห์หน้า